Weldoeners snel vroue te hulp tydens padwoede-voorvalLeah Msizi, Steve Mojela (geel hemp), Sbusiso Ngidi, Mynie Short, Joey Seyffert en haar dogter Zenobia na die voorval. (Foto: verskaf) “Ons het geen merke nie, het geen skrape opgedoen nie. Dinge gebeur so vinnig. Agterna dink jy aan ŉ honderd goed, maar in daardie oomblik wys die Here vir jou wat om te doen.” Só het Joey Seyffert van Groblersdal in Limpopo vanoggend vertel, ná sy en haar ma, Mynie Short (65), en haar kinders Daniëlle (12) en Francois (11) Saterdagmiddag in ŉ onderonsie met ŉ taxibestuurder betrokke was. Die vierstuks het Seyffert se dogter Zenobia (22), ŉ Tuks-student, na ŉ nuwe blyplek help trek. Hulle was omstreeks 16:30 by die verkeersirkel op Solomon Mahlangu-rylaan in Pretoria en wou net op die N4-hoofweg opwaarts draai, toe ŉ minibustaxi voor hulle ingejaag en stilgehou het. Seyffert sê die minibustaxibestuurder het uitgespring en met ŉ stok op hul bakkie se motorkap begin slaan. Short, wat die bakkie bestuur het, het haar venster ŉ ent oopgedraai om te hoor wat die probleem is, waarna die man ŉ stok daar ingedruk en die ruit begin oopdwing het. Seyffert beweer die mans het hulle onder meer die woorde “white b****s” toegesnou. Volgens Seyffert het die man se vriend bygekom en hulle ook met ŉ stok probeer bydam. “Die Here was saam met ons daar. Jy sien die stokke verbyvlieg, maar niks het ons getref nie.” In die harwar het die twee mans die bakkiedeur oopgekry. Short het verbete aan die handrem vasgeklou sodat hulle haar nie uit die bakkie kon pluk nie. Die mans het die bakkie se sleutel in die hande gekry en is daarmee vort. Seyffert was teen dié tyd uit haar skoene gestoei en het die bussie kaalvoet agternagesit om die sleutel te probeer terugkry. “Wat doen ons nou sonder ŉ sleutel? Maar ek het ook nie geweet wat ek sou doen as ek die bussie váng nie,” het sy gesê. In dié stadium het Steve Mojela en sy vriende, Leah Msiza en Sbusiso Ngidi, stilgehou om te help. Mojela het die taxi agternagesit en die bakkie se sleutel teruggevra. Seyffert het gesê ná ŉ gestribbel het Mojela die sleutel teruggekry, maar hy moes inderhaas laat spaander nadat nóg taxibestuurders stilgehou en dreigend geraak het. Msiza, wat in Mojela se motor gewag het, is boonop met een van die stokke bygedam. Mojela lag verleë op Maroela Media se vraag oor waarom hy besluit het om wildvreemdelinge te help. “Hulle was gestrand. My hart is seker maar goed,” het hy geantwoord. “Ek het eers agterna bang geword, nie in die hitte van die oomblik nie. Niemand het hulle gehelp nie en iemand moet vroue verdedig. Daar was ook kinders in die kar wat gehuil het …” het Mojela gesê. Volgens hom het hulle die insittendes van die minibustaxi beskaafd gevra om die sleutels terug te gee. “Ek weet nie waarom hulle die sleutel in die eerste plek gevat het nie.” Mojela was vanoggend op pad na ŉ duikklopper om ŉ skadebepaling te laat doen. Sy motor se agterste buffer en die kattebak is erg beskadig. Hy het gesê verskeie mense het aangebied om te help betaal om die skade aan sy motor te herstel, maar dat hy nie van enigiemand verwag om dit te doen nie. “Ek het net probeer help.” Seyffert het gesê ander weldoeners het tydens die voorval ook stilgehou om te help en iemand het haar onder meer toegelaat om haar dogter te bel. “Die polisie was ook vinnig daar,” het sy gesê. Hoewel hulle kort daarna ŉ taxi opgespoor het met dieselfde nommerplaat as die een wat by die voorval betrokke was, was dit nie dieselfde taxibestuurder in die voertuig nie, het sy gesê. Seyffert het gesê hulle is sedertdien ook oorval deur mense wat Mojela se daad geprys het en hulle het geweldig baie ondersteuning gekry. Daar was ook beloftes van hulp om die skade aan Mojela se motor te herstel. “Dit was net genade (dat Mojela stilgehou het). Die Here maak mense se harte oop vir mekaar. Ons is hier om mekaar te ondersteun in tye dat ons land nie altyd vir ons daar is nie. Die afgelope 48 uur was ongelooflik en ons het besef hoe mense kan saamstaan. Ons het goeie én slegte mense op dieselfde dag beleef. “Ons moet mekaar se harte begin raaksien, en nie hulle kleur nie. Dit laat ŉ mens weer glo in die goedheid van die mensdom,” het Seyffert gesê.